Sastanak u vezi organizacije Združene vježbe zaštite i spašavanja „Sinj 2012“.

Danas je u Gradskoj vijećnici održan sastanak u vezi organizacije Združene vježbe zaštite i spašavanja „Sinj 2012“. Na sastanku su bili prisutni svi organizatori i predstavnici sudionika  vježbe i postignut e zadnji dogovor oko detalja ove manifestacije. Vježba će se, kako je najavljeno, održati u četvrtak 1. ožujka s početkom u 11,30 sati u bivšoj vojarni Ivaniša Nelipića. 
Pretpostavka vježbe je potres i posljedice potresa kao što su urušavanje starih kamenih zgrada u centru Sinja, nestanak, vode i električne energije, prekid komunikacije, požara, spašavanje i zbrinjavanje stradalih iz ruševine, demonstracija spremnosti i sposobnosti svih službi i udruga koje djeluju u ovakvim okolnostima, informiranje građanstva, provjera spremnosti Operativnih snaga zaštite i spašavanja i ostalo što je potrebno u ovakvim situacijama. Ujedno, na dan vježbe obilježava se i Svjetski dan civilne zaštite pa će slijedom toga biti organizirana svečana sjednica Stožera za zaštitu i spašavanje  i Zapovjedništva Civilne zaštite Grada Sinja, odavanje počasti ispred spomen obilježja poginulim braniteljima Cetinskog kraja, mimohod postrojbi koje sudjeluju u vježbi, svečano postrojavanje na Trgu kralja Tomislava i točno u 11,30 sati početak vježbe koji će biti označen sirenom za uzbunjivanje. 
Vježba će biti organizirana tako da će i građanstvo moći pratiti  sva događanja  sa posebno uređenih mjesta uz pojašnjenja moderatora vježbe. Uz to,  u zasebno uređenom dijelu, biti će organizirani info pultovi te izložbeni prostori na kojima će građani moći razgledati opremu, pogledati edukativne filmove i dobiti sve potrebne informacije. Namjera organizatora je upoznati i uključiti i učenike sinjskih škola u sva događanja vezana za vježbu, pa će tako biti organizirana i predavanja po školama i na terenu.  
Nositelj vježbe je grad Sinj koji će preko svojih službi i ustanova koordinirati tijek vježbe.  U vježbu je uključeno više subjekata s područja Grada, Županije i države sa ukupno 172 sudionika. Vježba je pripremljena i organizirana temeljem Zaključka Stožera zaštite i spašavanja Grada Sinja i Plana vježbi zaštite i spašavanja za 2012.g. o detaljima vježbe i hodogramu događanja javnost će biti na vrijeme obaviještena putem medija.
